भोजपुरी क मशहूर अभिनेता आ गायक पवन सिंह दूसर बियाह कर लेले बाड़न। अलग-अलग अभिनेत्री से प्रेम प्रसंग का खबर के बीच पवन सिंह क ई दूसर बियाह बा। मालूम हो कि पवन क पहिली पत्नी नीलम साल 2015 में आत्महत्या कर लिहले रहलीं। बाद में पवन क नाम कई गो अभिनेत्री का साथे जोड़ल गईल। बाकी सब बात के धता बतावत पवन अपना माई के पसंद क लड़की से ई दूसर बियाह कर लिहलन।
पवन सिंह क दूसर बियाह काल उत्तर प्रदेश के बलिया जिला के चितबड़ागांव में भईल। 5 मार्च के पवन सिंह बलिया कोर्ट में ज्योति सिंह का साथे रजिस्टर्ड मैरेज कईलन आ फिर 6 मार्च के पारम्परिक रीति-रिवाज से बियाह करके ज्योति सिंह के आपन जीवन संगिनी बना लिहलें। पवन क बियाह चितबड़ागांव के शंकर होटल में राखल गईल रहे। पवन सिंह क पॉपुलैरिटी का देखत एह बियाह क ज्यादातर जानकारी गोपनीय राखल गईल रहे आ इहे वजह रहे कि ज्यादातर हाईप्रोफाइल लोग के न्यौता नाही दिहल गईल। सिर्फ उनुका परिवार क लोग ही एह बियाह में शामिल भइलें। मूलरूप से बिहार के आरा जिला क रहे वाला पवन सिंह के पत्नी ज्योति के पिता क नाव राम बाबू सिंह बा आ बलिया में उनुकर गिनती दबंग लोग में होखेले।फैशन डिजाइनिंग क कोर्स करे वाली ज्योति आपन तीन गो बहिन में सबसे छोट बानी। हाल ही में भाजपा ज्वाइन करे वाला पवन सिंह क एगो गाना “लॉलीपाप लागेलू” वर्ल्ड लेवल पर हिट भईल रहे। पवन के एह गाना क कई गो रीमेक वर्जन भी तईयार भईल आ विदेश में भी ऐके रीकम्पोज करल गयल। पवन सिंह एक दर्जन से ज्यादा हिट भोजपुरी फिलिम दे चुकल बाड़न।
bho_Deva bho_Deva